Pernille Rosenkrantz-Theil (EL), 2007-01-12:
Jeg synes, den var meget god, den der med den største sveder, for det her er da nok noget nær det værste, jeg selv ville have kunnet forestille mig, da jeg var barn: at jeg skulle fortsætte med at være i institution; nu var man endelig blevet færdig med at være i skole, og så skulle man fortsætte der.
Jeg forstår ganske simpelt ikke, hvad det her forslag skal til for, og for en gangs skyld vil jeg hylde Venstres opfattelse af frit valg – det synes jeg ville være fantastisk.
Altså, man inddrager børnenes fritid.
Og man forbryder sig faktisk, vil jeg sige, mod § 16 i folkeskoleloven om, at børn i børnehaveklasse og på 1.-3. klassetrin kun skal have en undervisningstid på maks. 6 timer.
Det synes jeg er utrolig lang tid.
Helt grundlæggende mener vi, at det er godt for børnene med et miljøskift midt på dagen, og at det ikke mindst er vigtigt for de børn, der måske ikke finder deres stærkeste sider lige præcis i skolen.
Det er vigtigt, at de har en succesoplevelse på fritidshjemmet eller den gade, de bor på, eller hvor de nu er henne, og at de så kan tage den succesoplevelse med sig i forhold til næste dags skoledag.
Børnenes eget frie rum og egen frie tid er godt for at stifte nære venskaber og udfolde den fri fantasi og selvbestemmelse og til i øvrigt at knytte bånd uden for rammen af den skole, de lige går på.
Hvis man endelig skal tale om at forbedre elevernes faglige og sociale og praktisk-musiske kompetencer, som Socialdemokraterne skriver i bemærkningerne til beslutningsforslaget, vil jeg gerne pege på, at et legende barn altså også er et lærende barn.
Det er ikke sådan, at det er to fuldstændig adskilte systemer.
Det er sådan, at leg er ekstremt vigtigt for et barns læring, og jeg tager kraftigt afstand fra hele tankegodset om, at børnenes læring konstant skal optimeres og udnyttes og være under overvågning af voksne.
En reel forbedring, der virkelig ville højne børnenes kompetencer på en måde, hvor børnenes behov kom i centrum, ville være, hvis resten af Folketinget ville være med til at sikre, at fritidshjemmene blev bevaret, og alternativt at der kom en ordentlig normering i SFO’erne.
Socialdemokraterne henviser så også til som et argument for det her forslag, at mange tosprogede vælger SFO’en fra, og derfor vil Socialdemokraterne have børnene til at gå i helhedsskole, hvor de ikke har mulighed for at komme væk fra indlæring.
Børnene skal altså med andre ord i integrationens hellige navn tvinges væk fra fritidsaktiviteter.
Det er da en lillebitte smule mærkeligt set med mine øjne.
Altså, jeg synes dog, at fritidsinteresser uden for skolens ramme måske i højere grad er medvirkende til, at både børn og forældre bliver knyttet til det civilsamfund, de befinder sig i, end at systemet og staten skal ind og skabe en ramme, som de kender i forvejen, for det er sådan set den, der er i skolen.
Så vil jeg da lige påpege, at rigtig mange af de elever, som Socialdemokraterne måske gerne ville have fingrene i i den forbindelse, går i koranskoler om eftermiddagen, og jeg kan da godt komme med et bud på, hvad der sker med dem, hvis man indfører en helhedsskole: så ryger de over i de muslimske privatskoler.
Så lige præcis den gruppe, som nogle af os måske gerne så lavede noget andet end at sidde og stikke næsen i en bog efter skoletid, tror jeg simpelt hen ikke man får fingrene i med det her forslag, tværtimod tror jeg, man skubber dem ud af den danske folkeskole.
Jeg vil gerne sige, at udtrykket den sociale arv synes jeg er dybt individualiserende, og jeg synes, at det placerer ansvaret for børns problemer entydigt hos forældrene, og præcis når vi taler om skole, synes jeg, man skal tage stærkt afstand fra det.
Når det er sagt, vil jeg sige, at jeg godt kan forstå, hvad Socialdemokraterne mener, nemlig at heldagsskolen vil være til gavn for børn med udpræget praktiske kompetencer.
Men her må jeg også skuffe Socialdemokraterne.
Hvis elever med svage boglige kompetencer og et mindre glædeligt forhold til skolen skal tvinges til at opholde sig på skolen 7-8 timer om dagen, kan det da ikke føre til andet end mere pjækkeri og til endnu større boglige problemer.
Så igen vil jeg foreslå, at der genetableres fritidshjem med ordentlige normeringer, så ungerne kan lege på deres egne præmisser, men at de selvfølgelig følges af voksne, sådan at vi ikke har nøglebørn rendende rundt efter skoletid.
Men skolemæssigt tror jeg altså at fremskridt først og fremmest vil ske, hvis vi laver en ordentlig undervisning.
Jeg tror, at Socialdemokraterne har opdaget, at Enhedslisten ikke kan støtte forslaget.